次韵子瞻以紅带寄王宣義
作者：黄庭堅
朝代：宋

paragraphs: 參軍但有四立壁，初無臨江千木奴。
白頭不是折腰具，桐帽棕鞋稱老夫。
滄江鷗鷺野心性，陰壑虎豹雄牙鬚。
鷫鷞作裘初服在，猩血染带鄰翁無。
昨來杜鵑勸歸去，更待把酒聽提壺。
當今人材不乏使，天上二老須人扶。
兒無飽飯尚勤書，婦無複褌且著襦。
社甕可漉溪可漁，更問黄雞肥與癯。
林間醉著人伐木，猶夢官下聞追呼。
萬釘圍腰莫愛渠，富貴安能潤黄壚。